CELEX: 32021R1336
Language: hu
Date: 2021-06-02 00:00:00
Title: A Bizottság (EU) 2021/1336 felhatalmazáson alapuló rendelete (2021. június 2.) a 907/2014/EU felhatalmazáson alapuló rendeletnek a pénzgazdálkodás tekintetében történő módosításáról

2021.8.12.   
               
               
                  HU
               
               
                  Az Európai Unió Hivatalos Lapja
               
               
                  L 289/6
               
            
         
            A BIZOTTSÁG (EU) 2021/1336 FELHATALMAZÁSON ALAPULÓ RENDELETE
            (2021. június 2.)
            a 907/2014/EU felhatalmazáson alapuló rendeletnek a pénzgazdálkodás tekintetében történő módosításáról
         
         
            AZ EURÓPAI BIZOTTSÁG,
            
               tekintettel az Európai Unió működéséről szóló szerződésre,
            
            
               tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 40. cikkére és 46. cikkének (1) bekezdésére,
            
            mivel:
            
               
                           (1)
                        
                        
                           Az 1306/2013/EU rendelet 40. cikkének első bekezdése úgy rendelkezik, hogy a tagállamok kifizető ügynökségei által a kedvezményezettek számára a kifizetés legkorábbi lehetséges időpontja előtt, illetőleg a kifizetés lehetséges legkésőbbi időpontja után teljesített minden kifizetés – bizonyos esetek kivételével – elesik az uniós finanszírozásra való jogosultságtól.
                        
                     
            
               
                           (2)
                        
                        
                           A 907/2014/EU felhatalmazáson alapuló bizottsági rendelet (2) 5. és 5a. cikke meghatározza azokat a feltételeket, amelyek fennállása esetén – az arányosság elvével összhangban – a kifizetési határidők lejártát követően teljesített kiadások uniós finanszírozásra jogosultnak minősülnek.
                        
                     
            
               
                           (3)
                        
                        
                           A (3a) bekezdést az (EU) 2015/160 felhatalmazáson alapuló bizottsági rendelet (3) illesztette be a 907/2014/EU felhatalmazáson alapuló rendelet 5. cikkébe a jogbiztonság garantálása és a 73/2009/EK tanácsi rendelet (4) alapján a 2015-ös pénzügyi évben teljesített közvetlen kifizetésekre alkalmazandó feltételek egyértelművé tétele érdekében. Ez a rendelkezés elavult, ezért törölhető.
                        
                     
            
               
                           (4)
                        
                        
                           Az utolsó kifizetési határidő betartását mind az Európai Mezőgazdasági Garanciaalap (EMGA), mind az Európai Mezőgazdasági Vidékfejlesztési Alap (EMVA) keretében teljesített kifizetések tekintetében ellenőrizni kell. Az EMGA kifizetési határidejének betartására vonatkozó ellenőrzéseket azonban pénzügyi évenként kétszer végzik el, nevezetesen a július 31-ig felmerült kiadásokra és a fennmaradó, október 15-ig felmerült kiadásokra vonatkozóan, míg az EMVA kifizetési határidejének betartását pénzügyi évenként egyszer ellenőrzik az adott pénzügyi évre teljesített valamennyi kifizetés tekintetében.
                        
                     
            
               
                           (5)
                        
                        
                           Az egyszerűség és a hatékonyság érdekében, valamint a tagállamokra és a Bizottságra háruló adminisztratív terhek csökkentése érdekében indokolt előírni, hogy a kifizetési határidők betartásának ellenőrzésére az EMGA-kiadások esetében is csupán egyszer kerüljön sor a teljes pénzügyi évre vonatkozóan. Ezt az ellenőrzést október 15-ig kell elvégezni. Amennyiben azonban a költségnyilatkozatokkal összefüggésben a kifizetési határidők be nem tartására derül fény, lehetővé kell tenni a Bizottság számára, hogy július 31-ig kiegészítő ellenőrzést végezzen a felmerült kiadások tekintetében.
                        
                     
            
               
                           (6)
                        
                        
                           Az (EU) 2020/2220 európai parlamenti és tanácsi rendelet (5) módosította az 1305/2013/EU európai parlamenti és tanácsi rendeletet (6), és 2022. december 31-ig meghosszabbította az EMVA-ból támogatott vidékfejlesztési programok időtartamát, valamint lehetővé tette a tagállamok számára, hogy meghosszabbított programjaikat a 2021-re és 2022-re vonatkozó megfelelő költségvetési előirányzatokból finanszírozzák. Emellett az (EU) 2020/2220 rendelet az Európai Uniós Helyreállítási Eszközből (a továbbiakban: EURI) a 2021. és 2022. évi meghosszabbított programok keretében kiegészítő forrásokat bocsátott rendelkezésre az 1305/2013/EU rendelet szerinti intézkedések finanszírozására a Covid19-válság hatásának, valamint az uniós mezőgazdasági ágazatot és a vidéki térségeket érintő következményeinek kezelése érdekében.
                        
                     
            
               
                           (7)
                        
                        
                           Az (EU) 2020/2220 rendelet (24) preambulumbekezdésében foglaltak szerint az EURI-ból származó kiegészítő forrásokra különös feltételek vonatkoznak. Ezeket a kiegészítő forrásokat ezért az uniós vidékfejlesztési támogatástól elkülönítve kell programozni és monitorozni, általában az 1305/2013/EU rendeletben foglalt szabályok alkalmazása mellett. Ily módon e kiegészítő forrásokat az 1305/2013/EU rendelet révén kell végrehajtani, és azokat az említett rendelet keretében az EMVA szerinti intézkedések finanszírozására szolgáló összegeknek kell tekinteni. Következésképpen a vonatkozó szabályok szerint a 907/2014/EU felhatalmazáson alapuló rendelet 5a. cikkében meghatározott kereteket és csökkentéseket külön kell kiszámítani az EMVA-előirányzatok és az 1305/2013/EU rendelet 58a. cikkében említett kiegészítő források esetében.
                        
                     
            
               
                           (8)
                        
                        
                           A 907/2014/EU felhatalmazáson alapuló rendelet értelmében a Bizottság havonta vagy más rendszeres időközönként kifizetéseket teljesít a tagállamok részére az általuk küldött kiadásigazoló nyilatkozatok alapján. Ennek során azonban a Bizottságnak figyelembe kell vennie a kifizető ügynökségek által az uniós költségvetés nevében beszedett és a tagállamok által havi nyilatkozataikban bejelentett bevételeket. Jelenleg az EMGA keretében a Bizottság a Bizottság által kiadott havi kifizetési határozatban közvetlenül levonja a kiadási összegeket a címzett bevételek összegéből. Ez a pénzügyi művelet eltér attól, ahogyan a címzett bevételeket más uniós alapok keretében kezelik, mivel azokat nem nettósítják, hanem visszafizettetik az (EU, Euratom) 2018/1046 európai parlamenti és tanácsi rendelet (7) 98. cikke szerinti beszedési megbízás útján. A Bizottság számviteli gyakorlatainak és különösen a címzett bevételek kezelésének harmonizálása érdekében az EMGA pénzgazdálkodásának e technikai aspektusát össze kell hangolni a más uniós alapok által alkalmazott folyamattal. Az EMGA keretében befolyó bevételek beszámításának módjára vonatkozó feltételeket ezért ennek megfelelően módosítani kell úgy, hogy semmi se veszélyeztesse a tagállamok részére történő kifizetések időben történő végrehajtását.
                        
                     
            
               
                           (9)
                        
                        
                           A 907/2014/EU felhatalmazáson alapuló rendeletet ezért ennek megfelelően módosítani kell,
                        
                     
            ELFOGADTA EZT A RENDELETET:
         
         
            
               
                  1. cikk
               
               A 907/2014/EU felhatalmazáson alapuló rendelet a következőképpen módosul:
               
                           1.
                        
                        
                           Az 5. cikk a következőképpen módosul:
                           
                                       a)
                                    
                                    
                                       a (3a) bekezdést el kell hagyni;
                                    
                                 
                                       b)
                                    
                                    
                                       az (5) bekezdés helyébe a következő szöveg lép:
                                       
                                          „(5)   A kifizetési határidők betartásának ellenőrzését minden egyes pénzügyi évben egyszer kell elvégezni az október 15-ig teljesített kiadásokra vonatkozóan. Amennyiben a havi költségnyilatkozatokkal összefüggésben a kifizetési határidők be nem tartására derül fény, a július 31-ig teljesített kiadások esetében további ellenőrzésre kerülhet sor a kifizetési határidők betartása tekintetében.
                                          A kifizetési határidők esetleges túllépéseit figyelembe kell venni legkésőbb az 1306/2013/EU rendelet 51. cikkében említett számlaelszámolási határozatban.”
                                       
                                    
                                 
                     
                           2.
                        
                        
                           Az 5a. cikk a következő bekezdéssel egészül ki:
                           
                              „(7)   A (2) és (3) bekezdésben említett kereteket és csökkentéseket külön kell kiszámítani az Európai Mezőgazdasági Vidékfejlesztési Alapnak az 1305/2013/EU rendelet 58a. cikkében említett kiegészítő források nélküli allokációihoz, valamint e kiegészítő forrásokhoz kapcsolódóan.”
                           
                        
                     
                           3.
                        
                        
                           A 7. cikk (1) bekezdésének helyébe a következő szöveg lép:
                           
                              „(1)   Az 1306/2013/EU rendelet 18. cikkének (3) bekezdése értelmében a havi kifizetésekre vonatkozóan hozott határozata útján a Bizottság kifizeti az egyes tagállamok havi nyilatkozatában bejelentett kiadásoknak az adott tagállam által a kiadásigazoló nyilatkozatában feltüntetett címzett bevételekkel csökkentett egyenlegét. Ez a beszámítás a vonatkozó bevételek beszedésének felel meg.
                              A címzett bevételekből eredő kötelezettségvállalási és kifizetési előirányzatok megnyitására azt követően kerül sor, hogy megtörtént e bevételek költségvetési sorokhoz rendelése.”
                           
                        
                     
            
               
                  2. cikk
               
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
         
         
            
               Ez a rendelet teljes egészében kötelező és közvetlenül alkalmazandó valamennyi tagállamban.
               Kelt Brüsszelben, 2021. június 2-án.
               
                  
                     a Bizottság részéről
                  
                  
                     az elnök
                  
                  Ursula VON DER LEYEN
               
            
         
         
            (1)  HL L 347., 2013.12.20., 549. o.
         
         
            (2)  A Bizottság 907/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, a biztosítékok és az euro használata tekintetében történő kiegészítéséről (HL L 255., 2014.8.28., 18. o.)
         
            (3)  A Bizottság (EU) 2015/160 felhatalmazáson alapuló rendelete (2014. november 28.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, a biztosítékok és az euro használata tekintetében történő kiegészítéséről szóló 907/2014/EU felhatalmazáson alapuló bizottsági rendelet módosításáról (HL L 27., 2015.2.3., 7. o.).
         
            (4)  A Tanács 73/2009/EK rendelete (2009. január 19.) a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről (HL L 30., 2009.1.31., 16. o.).
         
            (5)  Az Európai Parlament és a Tanács (EU) 2020/2220 rendelete (2020. december 23.) az Európai Mezőgazdasági Vidékfejlesztési Alapból (EMVA) és az Európai Mezőgazdasági Garanciaalapból (EMGA) 2021-ben és 2022-ben nyújtandó támogatásokra vonatkozó egyes átmeneti rendelkezések megállapításáról és az 1305/2013/EU, az 1306/2013/EU és az 1307/2013/EU rendeletnek a források és a 2021-ben és 2022-ben való alkalmazás tekintetében, valamint az 1308/2013/EU rendeletnek a források és az ilyen támogatások 2021-re és 2022-re vonatkozó elosztása tekintetében történő módosításáról (HL L 437., 2020.12.28., 1. o.).
         
            (6)  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487 o.).
         
            (7)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).